Trokdrywer dood, gemeenskap plunder vragmotorArgieffoto ŉ Vragmotorbestuurder in die Oos-Kaap is dood terwyl mense die voertuig net ná ŉ ongeluk sonder gewetenswroeging geplunder het. Die polisie het Woensdag gesê die man (51) het op die N2 tussen Butterworth en Kei Bridge gery. Hy het van Durban na Komga gereis om ongeveer 600 varke by Komga-slaghuise af te lewer. “Die vragmotor het die pad verlaat en die man is feitlik op slag dood in die ongeluk,” het Jackson Manatha, woordvoerder van die polisie, gesê. Volgens Manatha het lede van die gemeenskap al die varke gesteel en die vragmotor geplunder terwyl die bestuurder daar dood gelê het. Die identiteit van die oorledene word weerhou totdat sy familie in kennis gestel is van sy dood. Die polisie het die voorval ten sterkste veroordeel. Die oorsaak van die ongeluk word ondersoek.